b'\n_START_ARTICLE_\nPozitron\n_START_PARAGRAPH_\nPozitron je antidelec elektrona. Je delec antimaterije z elektri\xc4\x8dnim nabojem +1 e\xe2\x82\x80, spinom +1/2 in maso, enako masi elektrona. Ko pozitron anihilira z elektronom, se masa obeh v procesu, znanem kot anihilacija para, pretvori v energijo dveh ali treh fotonov._NEWLINE_Pozitroni nastanejo pri razpadu \xce\xb2\xe2\x81\xba ali pri interakciji visokoenergijskih (> 1,022 MeV) fotonov s snovjo v procesu, imenovanem nastanek para._NEWLINE_Obstoj pozitrona je leta 1928 napovedal Dirac, odkril pa leta 1932 Anderson pri reakciji kozmi\xc4\x8dnih \xc5\xbearkov.'